**TEKS UCAPAN KATA ALUAN**

**PROGRAM CERAMAH ISRAK MIKRAJ**

**“ANUGERAH TERAGUNG”**

Assalamualaikum warahmatullahi wabarakatuh.

* Yang Berusaha, Puan Siti Hajar bin Mohd

Timbalan Pengarah Imigresen (Pengurusan) Negeri Johor

* Yang Berusaha, Tuan Mahadir bin Lokeman

Ketua Bahagian Khidmat Pengurusan, Jabatan Imigresen Malaysia Negeri Johor

* Yang Berusaha, Tuan Muhamad Ammar bin Abdullah

Pengarah Yayasan Dakwah Islamiah Malaysia (YADIM) Negeri Johor

* Yang Dihormati, Ustaz Zunnuruain bin Abdul Khohar Al-Hafiz

Zamalah Yayasan Dakwah Islamiah Malaysia (YADIM) Negeri Johor

* Yang Dihormati barisan pegawai-pegawai kanan serta semua hadirin dan hadirat yang dikasihi sekalian.

Tuan-tuan dan puan-puan sekalian,

1. Alhamdulillah, marilah kita memanjatkan rasa syukur ke hadrat Allah SWT kerana dengan limpah rahmat dan izin-Nya, kita semua dapat berkumpul dalam majlis yang penuh bermakna ini, bagi memperingati peristiwa agung Israk dan Mikraj Rasulullah SAW.

Saya ingin merakamkan setinggi-tinggi penghargaan kepada **Yang Berusaha, Tuan Muhamad Ammar Bin Abdullah, Pengarah Yayasan Dakwah Islamiah Malaysia (YADIM) Negeri Johor** kerana sudi bersama-sama kita dalam majlis ini, serta kepada semua yang telah bertungkus-lumus menjayakan program ini. Untuk makluman tuan dan puan, program ini dijalankan hasil kerjasama Jabatan Imigresen Negeri Johor dan Yayasan Dakwah Islamiah Malaysia (YADIM) Negeri Johor.

1. Kehadiran dan komitmen tuan-tuan dan puan-puan menunjukkan betapa pentingnya kita untuk terus menyemarakkan nilai-nilai Islam dalam tugas dan kehidupan seharian, terutamanya dalam organisasi khususnya Jabatan Imigresen Malaysia Negeri Johor.
2. Peristiwa Israk dan Mikraj membawa mesej penting tentang nilai kepercayaan, kecekapan, dan tanggungjawab yang boleh kita kaitkan dengan peranan agensi kerajaan sekiranya kita menghayati kepentingan dan ibrah daripada peristiwa tersebut. Sebagaimana Rasulullah SAW dipilih untuk menjalani perjalanan agung ini, begitu juga kita semua dipertanggungjawabkan oleh Allah SWT untuk menjalankan amanah kita dengan penuh integriti, disiplin, dan rasa tanggungjawab.
3. Semua pegawai khususnya Pegawai Imigresen sendiri perlulah benar-benar menghayati ibrah dan kesan daripada peristiwa Israk dan Mikraj kerana ianya dapat mempengaruhi kualiti kerja yang berkesan. Israk dan Mikraj sebenarnya menjadi bukti bahawa setiap manusia perlu untuk sentiasa bersedia terhadap perubahan yang berlaku meskipun pada awalnya perubahan yang bakal berlaku dilihat mustahil untuk dilakukan.
4. Dalam konteks tugas kita, Israk dan Mikraj juga mengingatkan kita tentang pentingnya mengutamakan keadilan, melindungi hak-hak mereka yang memerlukan, dan pada masa yang sama, memastikan keselamatan serta kedaulatan negara terus terpelihara. Tugas ini memerlukan kekuatan iman, kecekalan hati, dan sikap ihsan terhadap semua pihak yang kita berurusan.
5. Kesibukan kerja dan permintaan perkhidmatan saban hari saban meningkat tidak boleh dijadikan sebagai alasan untuk kita memandang enteng ibadah yang diwajibkan ke atas kita. Kita perlu lebih produktif dan bijak membahagikan masa dalam menguruskan hal duniawi dan juga ukhrawi. Keberjayaan mengimbangkan kedua perkara tersebut akan menyebabkan hidup kita sentiasa aman dan harmoni.
6. Semoga program ini dapat menjadi wadah untuk memperkuatkan semangat kita dalam melaksanakan tanggungjawab yang diamanahkan oleh Allah SWT, dengan menjadikan Rasulullah SAW sebagai suri teladan utama. Marilah kita jadikan peristiwa Israk dan Mikraj ini sebagai inspirasi untuk terus berkhidmat dengan cemerlang demi agama, bangsa, dan negara.
7. Akhir kata, saya berharap agar program pada hari ini dapat memberikan manfaat besar kepada kita semua, bukan sahaja dalam memahami peristiwa Israk dan Mikraj tetapi juga dalam menghayati hikmah di sebaliknya untuk diterapkan dalam kehidupan dan pekerjaan harian kita.
8. Saya mengucapkan sekali lagi ucapan tahniah kepada pihak YADIM dan juga urusetia kerana berjaya untuk program seperti ini dan semoga program seperti ini dapat diadakan lagi pada masa hadapan.
9. Sekian sahaja kata-kata aluan daripada saya. Dengan lafaz Bismillahirrahmanirrahim, saya merasmikan Program Penerapan Nilai-Nilai Murni Israk dan Mikraj “Anugerah Teragung” pada hari ini.

Wabillahi taufiq wal hidayah, wassalamualaikum warahmatullahi wabarakatuh.